
Okresný súd Prešov 9C/2/2024 8124200426 13. 06. 2024 JUDr. Rastislav Sikorjak ECLI:SK:OSPO:2024:8124200426.3
DOPĹŇACÍ ROZSUDOK V MENE SLOVENSKEJ REPUBLIKY Okresný súd Prešov sudcom JUDr. Rastislavom Sikorjakom v právnej veci žalobcu: A. B., nar. XX.X.XXXX, bytom C. XX, XXX XX D., právne zastúpený: JUDr. František Komka, advokát, so sídlom Hlavná 27, 080 01 Prešov, IČO: 37 941 054 proti žalovanému: Kooperativa poisťovňa, a.s., Vienna Insurance Group, so sídlom Štefaničova 4, 816 23 Bratislava, IČO: 00 585 441 o náhradu škody a zaplatenie nemajektovej ujmy, takto rozhodol: Súd d o p ĺ ň a výrok rozsudku Okresného súdu Prešov č. k.: 9C/2/2024-100 zo dňa 3.6.2024 takto: "Konanie v časti zaplatenia vecnej škody nad sumu 8.146,07 Eur s 9,5 % úrokom z omeškania ročne za obdobie od 1.8.2023 do zaplatenia z a s t a v u j e ". odôvodnenie: 1. Žalobca sa žalobou doručenou súdu dňa 17.1.2024 domáhal zaplatenia vecnej škody vo výške 8.994,61 Eur s príslušenstvom, náhrady nemajetkovej ujmy vo výške 65.000 Eur a náhrady trov konania. 2. Okresný súd Prešov uznesením č. k. 9C/2/2024-33 zo dňa 22.1.2024 okrem iného vyzval žalobcu na špecifikáciu uplatňovanej náhrady vecnej škody. 3. Reakciou na uvedené, podaním doručeným súdu dňa 15.2.2024 žalobca vzal žalobu späť, a to v časti konania o zaplatenie vecnej škody nad sumu 8.146,07 Eur s 9,5 % úrokom z omeškania ročne za obdobie od 1.8.2023 do zaplatenia, pričom výška nemajetkovej ujmy zostala nedotknutá. 4. Okresný súd Prešov rozhodol v danej veci rozsudkom dňa 3.6.2024, č. k. 9C/2/2024-100 tak, že výrokom I. žalobu zamietol a výrokom II. uložil žalobcovi povinnosť zaplatiť žalovanému náhradu trov konania v rozsahu 100 %. 5. Súd svojou činnosťou zistil, že opomenul rozhodnúť o čiastočnom zastavení konania vo vzťahu k časti uplatňovanej vecnej škody. 6. Podľa § 145 ods. 2 CSP, Ak je žaloba vzatá späť sčasti, súd konanie v tejto časti zastaví. O čiastočnom späťvzatí žaloby rozhodne súd v rozhodnutí vo veci samej. Podľa § 212 ods. 2 prvá veta CSP, rozsudkom sa rozhoduje o celej prejednávanej veci. Podľa § 225 ods. 1 CSP, ak nerozhodol súd v rozsudku o niektorej časti predmetu konania alebo o predbežnej vykonateľnosti, môže strana do 15 dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu.
Podľa § 225 ods. 2 CSP, doplnenie urobí súd dopĺňacím rozsudkom, na ktorý sa primerane použijú ustanovenia o rozsudku. Ak súd nevyhovie návrhu strany na doplnenie rozsudku, návrh zamietne. 7. Vzhľadom k tomu, že súd v predmetnom rozsudku opomenul rozhodnúť o čiastočnom zastavení konania, pričom potreba uvedeného vyvstala z podania žalobcu zo dňa 15.2.2024, súd s poukazom na vyššie uvedené dopĺňacím rozsudkom výrok III. rozsudku doplnil. Poučenie: Proti tomuto rozsudku možno podať odvolanie do 15 dní odo dňa jeho doručenia cestou tunajšieho súdu na Krajský súd v Prešove. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 364 CSP rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Ak nebude povinnosť uložená týmto rozsudkom po nadobudnutí jeho vykonateľnosti dobrovoľne splnená, je možné podať návrh na vykonanie exekúcie podľa osobitného zákona.

